b'\n_START_ARTICLE_\nFibrocitas\n_START_SECTION_\nMorfologija\n_START_PARAGRAPH_\nFibrocitai \xe2\x80\x93 plok\xc5\xa1\xc4\x8dios, ovalios ar netaisyklingos formos, i\xc5\xa1si\xc5\xa1akojusios ir geban\xc4\x8dios ameboidi\xc5\xa1kai jud\xc4\x97ti l\xc4\x85stel\xc4\x97s. Tai kiek ma\xc5\xbeesn\xc4\x97s u\xc5\xbe fibroblastus l\xc4\x85stel\xc4\x97s, jos turi ma\xc5\xbeiau gr\xc5\xabd\xc4\x97tojo endoplazminio tinklo, ma\xc5\xbeesn\xc4\xaf Gold\xc5\xbeio kompleks\xc4\x85 bei ma\xc5\xbeiau kit\xc5\xb3 organeli\xc5\xb3. Fibrocitai ekspresuoja CD34 l\xc4\x85stel\xc4\x97s pavir\xc5\xa1in\xc4\xaf antigen\xc4\x85. Papildomi fibrocit\xc5\xb3 pavir\xc5\xa1iniai \xc5\xbeymenys yra CD11b, CD45, HLA-DR, CD71, CD80 ir CD86.\n_START_SECTION_\nFunkcijos\n_START_PARAGRAPH_\nFibrocitai yra labai svarb\xc5\xabs jungiamojo audinio homeostazei. Fibrocitai gali b\xc5\xabti gr\xc4\x85\xc5\xbeinti \xc4\xaf aktyvi\xc4\x85 b\xc5\xabkl\xc4\x99 ir dalyvauti \xc5\xbeaizd\xc5\xb3 gijime. Tada \xc5\xa1ios l\xc4\x85stel\xc4\x97s aktyviai gamina ir sekretuoja kolagen\xc4\x85 bei palaiko l\xc4\x85stel\xc4\x97s i\xc5\xa1or\xc4\x97je besikaupiant\xc4\xaf kolageno ir mukopolisacharid\xc5\xb3 u\xc5\xbepild\xc4\x85. Fibrocitai labai greitai patenka \xc4\xaf pa\xc5\xbeeidimo viet\xc4\x85, ir geba produkuoti citokinus (trombocit\xc5\xb3 kilm\xc4\x97s augimo faktori\xc5\xb3 A (PDGF-A), makrofag\xc5\xb3 kolonijas stimuliuojant\xc4\xaf faktori\xc5\xb3 (M-CSF), IL-1\xce\xb2, IL-8). Citokinai padeda koordinuoti s\xc4\x97kming\xc4\x85 u\xc5\xbedegimin\xc4\xaf atsak\xc4\x85 ir audini\xc5\xb3 reparacij\xc4\x85 (atstatym\xc4\x85). Paprastai fibrocitai nefagocituoja, ta\xc4\x8diau prasid\xc4\x97jus u\xc5\xbedegimui, pradeda fagocituoti. Fibrocitai yra potenciali antigen\xc4\x85 prezentuojanti l\xc4\x85stel\xc4\x97, su kuria s\xc4\x85veikauja natyvi citotoksin\xc4\x97 T l\xc4\x85stel\xc4\x97. Fibrocitai geba migruoti \xc4\xaf limfmazgius ir s\xc4\x85veikauti su ten esan\xc4\x8diomis naiviomis T l\xc4\x85stel\xc4\x97mis. Fibrocitai taip pat gamina angiogeninius faktorius, tod\xc4\x97l yra svarb\xc5\xabs formuojantis naujiems kraujo indams organizme.\n_START_SECTION_\nPritaikymas\n_START_PARAGRAPH_\nFibrocitai gali b\xc5\xabti lengvai izoliuojami ir dauginami in vitro. \xc5\xa0ias l\xc4\x85steles galima naudoti su\xc5\xbealotiems jungiamiesiems audiniams gydyti. Fibrocitai gali b\xc5\xabti perkeliami \xc4\xaf organizm\xc4\x85 kartu su reikiamais (\xc4\xafvestais in vitro) genais. Fibrocitai geba keliauti iki pa\xc5\xbeeistos vietos, o \xc5\xa1i j\xc5\xb3 savyb\xc4\x97 gali b\xc5\xabti pritaikoma gydant sunkius jungiamojo audinio pa\xc5\xbeeidimus.\n_START_SECTION_\nKilm\xc4\x97\n_START_PARAGRAPH_\nFibrocitai yra kil\xc4\x99 i\xc5\xa1 kaul\xc5\xb3 \xc4\x8diulp\xc5\xb3.\n_START_SECTION_\nLiterat\xc5\xabros \xc5\xa1altinis\n_START_PARAGRAPH_\nTimothy E. Quan, Shawn Cowper, Sou-Pan Wu, Linda K. Bockenstadt, Richard Bucala \xe2\x80\x9eCirculating fibrocytes: collagen - secreting cells of the peripheral blood\xe2\x80\x9c The International Journal of Biochemistry & Cell Biology 36 (2004) 598-606.'